天生桥观瀑
毛谌 (Ming)
天生片石不盈尺，横放山腰接山脉。侧身仰望点苍高，俯瞰悬崖如斧劈。一隙中飞万斛珠，千层雪浪纷如席。梅花点点袭人裾，错落瑶华良可惜。马过峻坂鸣萧寺，旁睨行人多辟易。变幻神奇那可常，兹山终古无今昔。我来对此融心神，飒飒清风生两腋。划然一啸四山开，浪涌波湍天地坼。徘徊此际信雄哉，万里驱车何太迫。静观造化岂人工，吁嗟久矣为形役。黄石空传佐汉书，商山讵假安储策。诸葛层城自古奇，不及天生一片石。吾侪扰扰亦奚为，水活山空鱼鸟适。闲来携酒坐桥边，逢著樵夫且对弈。